**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.12.2024, ora 08:00 – 15.12.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 15.12.2024, ora 07:00**

**RÂURI**

**Debitele au fost în scădere**, exceptând râurile din bazinele hidrografice: Crasna, Barcău, Crişul Repede, Jiu, Vedea, Argeș și bazinele mijlocii și inferioare ale Oltului și Ialomiței, unde au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice: Suceava, Moldova, Trotuș, Putna, Rm. Sărat, pe afluenții Bistriței și Buzăului, pe cursurile mijlocii și inferioare ale Bârladului și Jijiei, mai mici (sub 30% din normalele lunare) pe râurile din bazinele hidrografice: Crasna, Crișul Negru, Crişul Alb, Timiș, Moravița, Caraş şi Cerna şi pe unii afluenți din bazinul Jiului și din bazinul inferior al Oltului.

Formațiunile de gheață (gheață la maluri) din bazinele Moldovei şi Bistriței, au fost în ușoară extindere şi intensificare.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în scădere**, exceptând râurile din bazinele hidrografice: Bega, Timiș, Bârzava, Caraș, Nera, Cerna, Jiu, Vedea, Argeș, Ialomița, bazinul mijlociu și inferior al Oltului și cele din Dobrogea, unde vor fi staționare.

Formațiunile de gheață (gheață la maluri) se vor menține fără modificări importante.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 14.12 – 15.12.2024 a fost staționar, având valoarea de 4000 m3/s**, sub media multianuală a lunii decembrie (5200 m3/s).

În aval de Porţile de Fier, debitele au fost în scădere.

**Debitul la intrarea în țară (secțiunea Baziaș) va fi staționar (4000 m3/s).**

În aval de Porţile de Fier, debitele vor fi în scădere.

**2.** **Situaţia meteorologică în intervalul 14.12.2024, ora 09:00 –15.12.2024, ora 06:00**

**ÎN ŢARĂ**

Regimul termic diurn a fost caracterizat de valori apropiate de cele specifice datei. Cerul a fost variabil în primele ore ale intervalului, apoi s-a înnorat treptat dinspre vest, astfel că din orele prânzului a devenit mai mult noros în toată țara. Spre dimineață a redevenit variabil în sud. În special în partea a doua a zilei și noaptea au fost precipitații slabe mai ales sub formă de ploaie în Banat, Crișana și Oltenia și local în Moldova, ploaie în Dobrogea și cea mai mare parte a Munteniei, mixte în Maramureș și în Transilvania, iar la munte au predominat ninsorile. În județul Botoșani au fost consemnate depuneri de polei. Vântul a suflat slab și moderat, temporar cu intensificări mai ales ziua în centrul și sudul Moldovei, în Dobrogea și în sudul Banatului (viteze la rafală în general de 40...50 km/h), precum și pe crestele montane (rafale de până la 80...100 km/h), unde zăpada a fost spulberată. Era strat de zăpadă în cea mai mare parte a zonei montane și măsura la ora 20 -în platformele stațiilor meteorologice- până la 77 cm în Munții Vrancei, până la 61 cm în Munții Ceahlău și izolat în Transilvania, precum și în nordul Olteniei și al Moldovei (1...2 cm). Temperaturile maxime s-au încadrat între -4 grade la Joseni și 9 grade la Oltenița și Călărași. La ora 6 se înregistrau valori termice cuprinse între -4 grade la Joseni și 6 grade la Mangalia. Izolat, dimineața și noaptea a fost ceață.

*Observații: de ieri de la ora 6 au fost în vigoare 8 atenționări cod galben pentru fenomene meteorologice periculoase imediate, emise după cum urmează: 2 de către SRPV Cluj Napoca, 2 de către Timișoara, 2 de către SRPV Bacău, 1 de către SRPV Sibiu și 1 de către SRPV Constanța.*

**LA BUCUREŞTI**

Regimul termic a fost apropiat de cel specific datei. Cerul a fost variabil în prima parte a zilei și în a doua parte a nopții și mai mult noros în restul intervalului, când trecător a plouat. Vântul a suflat slab. Temperatura maximă a fost de 6 grade. La ora 6 se înregistrau 1 grad la Filaret și Băneasa și 2 grade la Afumați.

**3. Prognoza meteorologică în intervalul 15.12.2024, ora 09:00 –16.12.2024, ora 09:00**

**ÎN ŢARĂ**

În vestul, centrul, nordul țării și la munte, vremea va fi închisă și în general normală din punct de vedere termic; vor fi precipitații slabe cantitativ, sub formă de ninsoare în zona montană, mai ales ninsoare în Maramureș, local în Transilvania, iar noaptea ninsoare la început, apoi și lapoviță și ploaie în Crișana și pe suprafețe mici în Banat. Izolat se va semnala polei. În restul teritoriului valorile termice diurne vor fi mai ridicate decât cele specifice datei, cele nocturne se vor situa în jurul acestora, iar cerul va fi variabil. Vântul va sufla slab și moderat, cu intensificări la munte, în special la altitudini mari în Carpații Orientali și pe alocuri în Carpații Meridionali, cu viteze în general de 70...90 km/h, ninsoarea va fi viscolită și zăpada spulberată, iar la viteze mai mici, cu rafale în general de 45...55 km/h, local în sudul, centrul și nord-estul teritoriului. Temperaturile maxime se vor încadra, în general, între -1 și 9 grade și cele minime vor fi cuprinse între -7 și 2 grade. Pe arii restrânse, dimineața și noaptea, se va semnala ceață.

**LA BUCUREŞTI**

Valorile termice diurne se vor situa peste cele normale la această dată, iar cele nocturne în jurul acestora. Cerul va fi variabil, iar dimineața vor fi condiții de ceață. Vântul va sufla slab și moderat, cu ușoare intensificări după-amiaza, când la rafală se vor atinge viteze, în general, de 35...40 km/h. Temperatura maximă va fi de 8...9 grade, iar cea minimă de -2...-1 grad, mai scăzută în zona preorășenească până în jurul a -4 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia pentru Protecţia Mediului*** ***Dâmbovița*** informează despre producerea, în data de 14.12.2024, în jurul orei 19:00, unui incendiu în localitatea Gămănești, comuna Conțești, județul Dâmbovița. A ars o cantitate de aproximativ 5000 kg de deșeuri menajere, mase plastice și cauciucuri. I.S.U. Dâmbovița a intervenit pentru stingerea incendiului.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

**DIRECȚIA COMUNICARE ȘI DIGITALIZARE**